Darnus vystymasis

Darnus vystymasis – ekonomikoje, sociologijoje, aplinkotyroje, politologijoje vartojama sąvoka, apimanti visumą metodų, kuriais siekiama užtikrinti vystymąsi, tenkinantį žmonių gerovę dabartyje nesumažinant žmonių gerovės galimybių ateityje. (Anksčiau vartotos sąvokos - tvarioji plėtra, subalansuotas vystymasis).

 Tikslai 

Darnaus vystymosi tikslas yra sumažinti skurdą, įtvirtinti prasmingus gyvenimo standartus (gyvenimo kokybę), patenkinti pagrindinius žmonių poreikius, skatinti darnų ekonominį ir politinį vystymąsi, siekiant išvengti neatitaisomos žalos natūraliajam kapitalui (gamtos ištekliams), galinčios pasireikšti vėlesnėse kartose.

 Apibrėžimai 
Darnaus vystymosi sąvoka pirmą kartą oficialiai buvo pateikta 1987 m. vadinamojoje Bruntland ataskaitoje (Brundtland report). Šios ataskaitos apibrėžimas yra šiuo metu dažniausiai naudojamas, tačiau skirtingų disciplinų viduje darnus vystymasis apibrėžiamas šiek tiek skirtingai:
 Ekonomikoje – vystymasis, užtikrinantis, kad ateities kartų asmeninės pajamos (per capita) nebūtų mažesnės nei dabartinių kartų.
 Sociologijoje – vystymasis, kuris išsaugo bendruomenę, t. y., išlaiko glaudžius socialinius ryšius ir santykius bendruomenėse.
 Ekologijoje – vystymasis, išsaugantis biologinių rūšių įvairovę, esmines ekosistemas ir ekologinius procesus.
 Vystymasis ir pokyčiai, leidžiantys užtikrinti kuo ilgesnį žmonijos egzistavimą.
Dėl šių skirtumų galimos koncepcijų prieštaros, pvz., ekonomikoje darnus vystymasis nebūtinai įtraukia ekologinius darnaus vystymosi aspektus.

Darnus vystymasis sujungia tris esminius požiūrius: ekonominį, aplinkos ir socialinį vystymąsi, nuo 2005 m. JTO dokumentuose įvardijamus kaip tarpusavyje susijusius ir vienas kitą papildančius, nors išlieka klausimas ar praktikoje pusiausvyra tarp visų jų yra galima. Sąvoka yra labai plati ir kai kuriuose kontekstuose kultūrinė įvairovė taip pat įtraukiama kaip aspektas, lygiavertis minėtiesiems.

 Taikymo sferos pagal JTO 
 Atmosfera
 Atnaujinama energija
 Bioįvairovė
 Biotechnologija
 Buitinės, pavojingos ir radioaktyvios atliekos
 Demografija
 Dykumėjimas (dykumų formavimasis) ir sausros
 Ekonomika, finansai
 Informacijos sklaida
 Institucinės nuostatos ir susitarimai
 Integruoti sprendimai
 Kalnai
 Katastrofų mažinimas ir kontrolė
 Klimato kaita
 Mažosios salos
 Miškai
 Mokslas
 Našumo stiprinimas
 Pavojingos medžiagos
 Pramonė
 Prekybos ir aplinkos santykis
 Rodikliai
 Sanitarija
 Skurdas
 Sveikata
 Švietimas
 Tarptautinis bendradarbiavimas
 Tarptautinė teisė
 Tautinės tvarios plėtros strategijos
 Technologija
 Transportas
 Turizmas 
 Vandenynai ir jūros
 Vandens ištekliai
 Vartojimo ir gamybos formos
 Žemės ūkis
 Žemėtvarka

Į darnaus vystymosi sąvoką įtrauktų aspektų gausa paverčia ją silpnai apibrėžta ir diskusijų objektu. Dėl skirtingo suvokimo taip pat atsiranda prieštara tarp antropocentrizmo ir ekocentrizmo koncepcijų.

 Kritika 
Darnaus vystymosi terminas dažnai kritikuojamas kaip oksimoronas, kadangi ekonominis augimas neįmanomas be dar didesnio Žemės resursų panaudojimo. Dalis darniojo vystymosi kritikų siūlo augimo mažinimo idėją, t. y. tausoti gamtą visų pirma mažinant vartojimą.

 Nuorodos 
 Bruntland ataskaita  
 LR aplinkos ministerijos informacija 
 Lietuvos rodikliai (Statistikos Departamento informacija) 
 Vikipedijos tvariosios plėtros portalas 

Kategorija:Aplinkotyra
Kategorija:Vystymosi ekonomika
Kategorija:Sociologija